polyglot-tagger/wikipedia-language-snippets-filtered huggingface dataset:
བུ་ཉོན་ཅིག་ཀོང་པོ་བདེ་ལེགས་རྒྱལ།། སྤྱིར་ཡང་རྣམ་ཐར་རྫུན་གྱི་རྐྱལ།། གཡུ་ཐོག་པ་ཡང་རྫུན་པོ་ཆེ།། རྫུན་རྐྱལ་གཏོབ་ན་ངོ་རེ་ཚ།། དེ་བས་ནད་པའི་བྱ་བ་སྒྲུབས།། ཁྱོད་དང་པོ་ནད་ལ་བརྟག་དུས་སུ།། རྩ་ནི་གར་མཁན་གྱི་ལག་པ་འདྲ།། ཁ་མ་ཐོགས་པ་གཅིག་ཀྱང་མེད།། རྩ་གཏིང་ཤེད་ཆེ་བ་ཚ་བ་ཡིན།། གཏིང་ཤེད་མེད་ན་གྲང་བ་ཡིན།། ཆུ་ནི་འཇའ་ཚོན་གྱི་རི་མོ་འདྲ།། མིག་གིས་མཐོང་ཡང་བརྟག་ཐབས་དཀའ།། ཀུ་ཡ་མཐུག་ན་ཚ་བ་ཡིན།། ཀུ་ཡ་སྲབ་ན་གྲང་བ་ཡིན།། བུ་ནད་ཀྱི་གདམས་པ་འདི་ལོང་ལ།། རྫུན་གྱི་རྐྱལ་པ་མ་གཏིབ་མཛོད།།
ངའི་རིགས་ནི་འོད་གསལ་ལྷ་ལས་བབས་པ་ལ་ཇོ་བོ་བ་ནུ་མ་དང་། ར་ནུ་མ་གཉིས་བྱུང་བ་ལས་བ་ནུ་མའོ།། རུས་པ་ནི་སངས་རྒྱས་དང་གདུང་གཅིག ཆོ་འབྲང་ནི་མ་ལ་འཇུག་པས་ཆང་འཚོང་མའི་བུ་མོ་སྐྱེས་པའི་ཡིད་འཕྲོག་མའོ།།
ཡིད་འོང་ཡིད་མཛེས་ཡིད་འཕྲོག་མ།། ཤེས་རབ་ཆེ་ཞིང་བློ་གྲོས་ཆེ།། གཞོན་ཤ་ལྡན་ཞིང་མེ་དྲོད་ལྡན།། པད་ཞལ་དམ་ཞིང་འགྲོ་བདེ་མྱུར།། དགའ་བདེ་འཕེལ་ཞིང་དགའ་བྱེད་གྲོགས།། བདག་དོན་རེ་བ་ཁྱོད་ཀྱིས་སྐོངས།།
འགྲོ་བ་སེམས་ཅན་གཅིག་གི་ཕྱིར་དུ་དགེ་བའི་ལས་བསགས་ན་ངན་སོང་མེད། ཁྱད་པར་འགྲོ་བ་ནད་པའི་དོན་དུ་གོམ་པ་གཅིག་དོར་ན་ངན་སོང་མེདཅིང་། སྐྱེ་བ་གཅིག་ཐོགས་ཀྱི་སངས་རྒྱས་ཡིན།
བདུད་རྩི་ལྷ་མོ་གྲུབ་པའི་ལྷ་མོ་དང་།། གཟི་བརྗིད་འོད་ལྗང་སྨུག་སེལ་དོང་ཁ་མ།། མདངས་ལྡན་མ་དང་ལྷ་མོ་རིགས་བྱེད་མ།།བདག་ཅག་མཆེད་བརྒྱད་སྨན་གྱི་རིག་འཛིན་ལྷ།།
རྒྱ་ནག་རི་བོ་རྩེ་ལྔ་ལག་སོར་བསླངས་བ་དང་འདྲ་སྟེ། གཡས་ཀྱི་རྩེ་གཅིག་ན་སྤྱན་རས་གཟིགས་བཞུགས།། གཅིག་ན་རྗེ་བཙུན་མ་སྒྲོལ་མ་བཞུགས། གཡོན་གྱི་རྩེ་གཅིག་ན་དམ་པ་རྒྱ་གར་བཞུགས། གཅིག་ན་དྲང་སྲོང་ཆུ་ཤིང་འཁར་བ་འཛིན་པ་བཞུགས། རྩེ་དབུས་མ་ན་འཕགས་པ་འཇམ་དཔལ་བཞུགས།
རྒྱ་གར་ཡུལ་དུ་འཚོ་བྱེད་གཞོན་ནུར་གྲགས།། ཤམྦྷ་ལ་རུ་པད་འཛིན་མེ་འོད་ཅན།། བོད་ཡུལ་དབུས་སུ་གཡུ་ཐོག་ཡོན་ཏན་མགོན།།
བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམ་བྱུག་གསུམ་གྱི་རྒྱུད།
ལྷ་བུ་དམ་པ་ཏོག་དཀར་ལྷ་ལས་བབས་པ་ཇོ་བོ་བ་ནུ་མ་ནས་འགོ་བཟུང་སྟེ།གཡུ་ཐོག་བྱམས་པ་དཔལ་ཡན་ལ་གཡུ་ཐོག་རྙིང་མར་གྲགས་གསུངས།ངའི་མེས་པོ་རྒྱ་གར་འདྲེ་རྗེ་བཛྲ་མཐོང་བ་དོན་ལྡན་གཡུ་ཐོག་པའི་གདུང་བརྒྱུད་དུ་སླད་ནས་བྱོན་པ་ལ་གཡུ་ཐོག་གསར་མར་གྲགས་གསུངས།
ལྷ་བུ་ཇོ་བོ་བ་ནུ་ནས། །གཡུ་ཐོག་བྱམས་པ་ཡན་ཆད་ལ།། གཡུ་ཐོག་རྙིང་མ་ཞེས་སུ་གྲགས།། བདྨ་འོད་ཟེར་མན་ཆད་ནས།། གདུང་བརྒྱུད་མཐའ་ལ་མ་སྟོངས་བར།། གཡུ་ཐོག་གསར་མ་ཞེས་སུ་གྲགས།།
དུག་བཞི་ནི། ལན་ཚྭ་རུས་པའི་དུག ཆང་ཤའི་དུག ཉི་མ་པགས་པའི་དུག བུད་མེད་ལུས་ཟུངས་ཀྱི་དུག་སྟེ། དུག་བཞི་སྤངས་ནུས་ན་བདེ་སྟོབས་འཕེལ། ནད་ཅན་མྱུར་འཚོ། ཚེ་ཉི་ཟླ་དང་མཉམ། སྟོབས་མི་རྒོད་ལས་ཆེ། བང་རླུང་ལས་མགྱོགས།
ཆང་ནི་ཤ་ཡི་དུག་ཏུ་གསུངས་ལགས་ན།། ཤ་སྐམ་ཤ་སྐྱེ་ལུས་ཟུངས་སྟོབས་སྐྱེད་བྱེད།། ཉི་མ་པགས་པའི་དུག་ཏུ་གསུངས་ལགས་ཀྱང་།། དགུན་གྱི་ཉི་མས་རླུང་འདུལ་པགས་པ་འཇམ།། ལན་ཚྭས་རུས་ཆག་སྦྱོར་དང་ཆུ་སེར་སྐེམ།། བུད་མེད་ལུས་ཟུངས་དུག་ཏུ་གསུངས་ལགས་ཀྱང་།། ཁུ་བ་འགགས་ལ་བུད་མེད་སྤྱད་པར་བྱ།།
ངེད་རྒྱ་གར་སྔ་མ་ལ་ལོ་ཉི་ཤུ་རྩ་ལྔ་ལོན་ནས་ཕྱིན། རྒྱ་གར་རང་དུ་ལོ་གསུམ་དང་ལམ་བར་ལ་ལོ་གཅིག་སོང་།རྒྱ་གར་བར་མ་ལ་ལོ་སུམ་ཅུ་སོ་ལྔ་ལོན་ནས་ཕྱིན།རྒྱ་གར་དུ་ལོ་གཅིག་དང་ལམ་བར་ལ་ཟླ་བརྒྱད་སོང་།རྒྱ་གར་ཕྱི་མ་ལ་ལོ་སུམ་ཅུ་སོ་བརྒྱད་ལོན་ནས་ཕྱིན། རྒྱ་གར་དུ་ལོ་བཞིར་བསྡད། ལམ་བར་ལ་ཞག་བརྒྱད་བྱས། ད་ལྟ་ལོ་ཞེ་གཉིས་ལོན་གསུངས།
དེ་ནས་དགུང་ལོ་ང་ལྔ་ཙམ་བཞེས་པའི་དུས་སློབ་མ་བདེ་བ་དཔལ་ཕྱག་ཕྱིར་ཁྲིད་ནས་ཀོང་པོར་བྱོན་པས།སློབ་མ་སུམ་བརྒྱ་ཙམ་འདུ་བ་བྱུང་།དེ་རྣམས་ལ་རྒྱུད་བཞི་ཆ་ལག་ཁ་སྐོང་དང་བཅས་པ་གནང་བས།སྨན་པ་འབུམ་རམས་པ་བྱ་བ་ལྔ་བཅུ་ཙམ།སྨན་པ་རབ་འབྱམས་པ་བྱ་བ་ཡང་ལྔ་ཅུ་ཙམ་བྱུང་།སྨན་པ་དཀའ་བཅུ་བ་བྱ་བ་བརྒྱ་ཙམ་བྱུང་ནས་དགུང་ལོ་དྲུག་ཅུ་རེ་ལྔ་མ་ཐུག་བར་ཀོང་པོར་བཞུགས་སོ།།
སྨན་པ་རབ་འབྱམས་པའི་གཞུང་ཚད་ནི། རྒྱུད་བཞི་རྩ་འགྲེལ།ཆ་ལག་ཁ་སྐོང་མདོ་བྱང་། བོད་ཀྱི་མི་དགུས་མཛད་པའི་གདམས་པ་དང་། བསྟན་བཅོས་སོ་མ་རཱ་ཛ་དང་།བ དུད་རྩི་བུམ་པ་རྩ་འགྲེལ་ཆ་ལག་དང་བཅས་པའོ།།
སྨན་པ་དཀའ་བཅུ་པའི་གཞུང་ཚད་ནི། རྒྱུད་བཞི་རྩ་འགྲེལ་ཆ་ལག་སྐོང་མདོ་བྱང་དང་བཅས་པའོ།།
སྨན་པ་བསྡུས་ར་བའི་གཞུང་ཚད་ནི། རྩ་བཤད་ཕྱི་གསུམ་རྩ་འགྲེལ་ཆ་ལག་ཁ་སྐོང་མདོ་བྱང་དང་བཅས་པ་ལ་བྱའོ།།
གཡུ་ཐོག་ཆེན་པོ་དགུང་ལོ་དགུ་བཅུ་བཞེས་པ་ལ།སྲས་གཡུ་ཐོག་འབུམ་སེང་འཁྲུངས་སོ།།གོ་གསུམ་པ་ལ་སྲས་གཡུ་ཐོག་དཔལ་འབུམ་འཁྲུངས་སོ།།གོ་དྲུག་པ་ལ་སྲས་གཡུ་ཐོག་དགའ་དགའ་འཁྲུངས་སོ།།
གཡུ་ཐོག་ཆེན་པོ་ཆུ་ཕོ་བྱི་བ་ལོའི་སྤྲེའུ་ཟླ་བའི་ཚེས་བཅོ་ལྔའི་ཉི་མ་ཤར་བ་དང་དུས་མཉམ་དུ་སྨན་གྱི་བླ་མ་མི་བསྐྱོད་རྒྱལ་པོའི་ཞབས་དྲུང་དུ་གཤེགས་སོ།།
སྨན་རིའི་གླིང༌། བྱ་འཕུར་ལྷུན་གྲུབ་རྒྱ་མཚོ། རབ་དཀར་དུང་གི་འོད་མདངས་རྫོགས་པ་བསིལ་ལྡན་གངས་རི་དཀར་པོའི་ལྗོངས། ། འཚེ་མེད་ཞི་བདེའི་ངང་པ་དཀར་པོ་ཉལ་འགྲོའི་ཀླུང་དུ་འཕྱོ་བའི་ཤུལ། ། དྭངས་གཙང་ཤེལ་དཀར་མཆོད་སྡོང་བརྩེགས་འདྲའི་སྨད་ཕྱོགས་ས་ཡི་ཐིག་ལེ་ན། ། ངེས་མེད་འཁྱམས་པའི་རྒྱལ་ཁམས་པ་ཡི་ཕ་ཡུལ་རྔ་བའི་ལྗོངས་རྒྱུ་ཡོད། །
ཀ་ཕྲེང་མི་འགྱུར་ཡིད་ཀྱི་དམ་བཅའ། ཀ་ཁས་དྲངས་བའི་ཨ་ཕ་དྲན་ཐེངས་ཞིག་༡ ཀ་ཁ་ངོ་སྤྲོད་དུ་གནང་ཞིང༌། །ཁ་ཟས་ལུས་གོས་སོགས་སྤྱིན་པོ། །ག་ནས་མནོ་བསམ་ཞིག་གཏོང་ན། །ང་ཡི་ཨ་ཕ་རང་དྲིན་ཆེ། །
༢ ཅ་ཅོ་བཅོས་མ་ཡི་ཕྱོགས་ནས། །ཆ་མཉམ་ལས་ཞིག་ཀྱང་མ་བྱུང༌། །ཇ་མར་ཤ་ཐུད་སོགས་འཛོམས་ཀྱང༌། །ཉ་མོ་བྱི་ཐང་དུ་ལྷག་བྱུང༌། །
༣ ཏུ་ལའི་བླ་མ་ཡིས་མགོན་ཡང༌། །ཐ་མ་ཁྱེད་དང་ཕྲན་བྲལ་བས། །ད་ལྟ་བདག་ཡིད་ཀྱི་དབུས་ན། །ན་བའི་ཟུག་རྔུ་ཞིག་རྒྱས་ཡོད། །
༤ པ་ཕ་ཁྱེད་རང་གི་སེམས་ནང༌། །ཕ་སྤུན་ཞབས་ཞུ་སོགས་མེད་པར། །བ་ནེ་བུ་ནེ་ཡི་ངང་ནས། །མ་བསྡད་ཕྱིན་སོང་དེ་མ་བསམ། །
༥ ཙ་གེ་ཙེ་གེའི་ངང་མིན་པར། །ཚ་གྲང་ག་འདྲ་ཞིག་མྱོང་ཡང༌། །ཛ་དྲག་ཤེས་ཡོན་ལ་འབད་བཞིན། །ཝ་ལེར་སེམས་ནང་དུ་བཞག་ཡོད། །
༦ ཞ་ལྷམ་གྱོན་ཆས་ཀྱི་རིགས་དང༌། །ཟ་མའི་ཕྱོགས་རྣམས་ནི་འབད་མེད། །འ་འོར་འུར་སྒྲ་རང་བརྒྱག་མིན། །ཡ་མཚན་གང་འདོད་དེ་རགས་ཀྱིན། །
༧ རྭ་བ་གངས་ཅན་གྱི་བོད་ལྗོངས། །ལ་མོའི་རྒྱབ་ཕྱོགས་སུ་ལྷག་སོང༌། །ཤ་རུས་གཅིག་པ་ཡི་སྤུན་ཟླ། །ས་ཕྱོགས་ག་འདྲ་ཞིག་ཕྱིན་ཡང༌། །ཧ་ཅང་སེམས་ནང་དུ་དྲན་གྱིན། །ཨ་སྡུག་སེམས་ནང་གི་སྐྱོ་སྡུག། ཧ་ཧུའི་ཆོ་ངེ་ཞིག་ཤོར་སོང༌། །ཨ་ཕ་དྲན་ཞོར་དུ་ཡིན་འགྲོ། འགོ་ཤུ་བསྟན་འཛིན་ཚེ་དཔག་༡༩༩༨།༡༡།༡༥ ཉིན་བྲིས།
རབ་དཀར་སྤྲིན་ཞོ་མགུལ་དུ་འཁྱུད་ཅིང་ལ་ཐོད་ནམ་མཁའི་དབྱིངས་སུ་ཟུག། ཉེ་རྡུལ་བྱེ་མའི་བཀྲག་མདངས་ཁྲོད་ན་འཇའ་ཟེར་འོད་ཀྱི་ཐིག་ལེས་བཏུམ། ། ལྷ་དབང་སྟོང་གི་གནས་རི་ཞེས་བརྗོད་རྨ་རྒྱལ་སྤོམ་ར་ངལ་གསོའི་སྟེགས། ། ངེས་མེད་འཁྱམས་པའི་རྒྱལ་ཁམས་པ་ཡི་བསྟན་པའི་གནས་རི་ཁྱད་འཕགས་ཡིན། ། ༩༨། ༤། ༢༧རང་ཤག་ཏུ་བྲིས།
སྨན་རིའི་གླིང༌། རྔ་བ་རིག་རྒྱམ། མཚན་དཔེའི་འོད་སྣང་རྫོགས་པ་འཇའ་གུར་གྱི་ཁམས་སུ། །སྟོབས་བཅུའི་མེ་ཏོག་གྲོལ་བའི་ཕྱག་འདབ་ཀྱི་རྩེ་མོར། །སྙན་རིག་ཐགས་རྒྱ་རྩེན་པའི་རིན་ཆེན་གྱི་ལྷ་མོ། །མི་ཕྱེད་དད་པ་སྟོང་གི་གདེངས་ཀ་ཡིས་མཆོད་དོ།།
བློ་གླིང་ཐུབ་བསྟན་བསྟན་དར། འཕྲིན་ལས་སྣ་ལྔའི་འཇའ་ཚོན་འོད་སྟོང་ཕྱོགས་བཅུའི་ཀུན་གསལ་ཁྱོན་ལ་འཕྲོ། ། ཟབ་བརླིང་སྙིང་རྗེ་འོ་མའི་མཚོ་ཡིས་མུ་མེད་ཁམས་གསུམ་སྐྱེ་འགྲོ་བརླན། ། ཇི་སྙེད་ཆོས་ཀུན་མཁྱེན་པའི་གཏེར་གྱུར་རྣམ་འདྲེན་བསྟན་འཛིན་རྒྱ་མཚོ་མཆོག། བདག་སོགས་ཉམས་ཐག་འགྲོ་བའི་མགོན་དུ་བསྐལ་བརྒྱའི་བར་དུ་བཞུགས་སུ་གསོལ། །
ཀེ་ལ་ཤ་ཡི་མཛེས་རྒྱན་སྤྲས་ཤིང་བཟོ་དབྱིབས་དྲུག་བཅུའི་གཏོར་མ་བཞིན། ། གནམ་མཐོངས་རྒན་མོའི་དབྱིབས་སུ་བསྙེགས་པས་ཆུ་འཛིན་དཀར་པོའི་སྐེ་རགས་བཅིངས། ། ཆར་པའི་སྐྱེས་བཟང་སྟོང་དུ་འཇོ་བས་དབྱིགས་འཛིན་བུ་མོའི་བཞིན་རས་བརླན། ། འོད་སྨྱུག་འཁྲིགས་པའི་ཉི་ཟེར་མཚམས་སུ་རྩ་ལྗང་ལོ་འདབ་མགོ་ལྕོག་ལྡེམ། །
ལག་ཏུ་ཁྱེར་རྒྱུའི་བརྩེགས་བཀྱགས་རྒྱུ་ནོར་དང༌། །མཛེས་པའི་གདོང་དང་ལུས་ངག་ཉམས་དང་འགྱུར། །རི་ཁྲོད་རྣལ་འབྱོར་པ་ལ་མི་མཁོ་ཡང༌། །རང་དོན་རྐུབ་སྟེགས་དོན་ལ་དགོས་ངེས་ཤིང༌། །
ལུས་ལ་མཛེས་བྱེད་རིན་ཆེན་སྣ་དགུ་དང༌། །ལག་ཏུ་ཁུར་རྒྱུའི་འདོད་འཇོ་པད་ཤག་སོགས། །ཐར་པའི་ལམ་སྣེ་ཟིན་པར་མི་མཁོ་ཡང༌། །འཁོར་བ་སྲིད་པ་འདི་ལ་དགོས་ངེས་ཤིག།
མཛེས་སྡུག་ཡིད་འོངས་གདོངས་མཐའ་ཅན་པའི་རབ་རྒྱས་ལེགས་བྲིས་འཇུག་སྒྲོ་ལྟར། ། ཡ་རབས་བཟང་སྤྱོད་རྒྱན་གྱིས་སྤྲས་ཤིང་རྒན་གཞོན་ཕན་ཚུན་བརྩེ་གུས་ཟབ། ། ཁུ་བྱུག་སྔོན་མོས་དྲུག་འགྱུར་དབྱངས་ཀྱིས་མཚར་སྡུག་དཔྱིད་དཔལ་བསུ་བ་བཞིན། ། འཛུམ་པའི་བཞིན་ནས་གངས་སུལ་དབྱངས་ཀྱིས་གསར་བུའི་སྙིང་སྟོབས་སྤེལ་ལ་བསྔགས། །
འདུལ་བ་བློ་བཟང་རྒྱ་མཚོ། ཀ་མ་ལ་ལྟར་མཛེས་པའི་ལྗོངས་སུ་བདག་གི་དྲིན་ཅན་ཨ་མ་ལགས། ། ཁ་ཆུ་སྣབས་ལུད་ཁ་ཡིས་ཕྱིས་ཤིང་དཀར་གསུམ་རོ་བཅུད་བུ་ངར་སྦྱིན། ། ག་ནས་བལྟས་ཀྱང་བཀྲིན་གསུམ་ལྡན་ཨ་མ་ཁྱོད་འདྲ་མཐོང་ཡུལ་དཀོན། ། ང་ཡི་སྙིང་འདྲའི་ཨ་མ་ལོ་ལོ་བུ་ངར་ཐུགས་གཡེང་གནང་མི་དགོས། །
ལོག་པར་ཕྱོགས་ཚེ་སྤྱན་གྱིས་གཡེལ་མ་མྱུར་དུ་བྱོན་པའི་གྲོགས་མཛད་ཅིང༌། ། བསྟན་སྲིད་ལ་རྒྱའི་རྒྱལ་མཚན་མཐོན་པོ་སྲིད་པའི་རྩེ་མོར་འགོད་པ་ལ། ། འབྲལ་མེད་བརྩེ་རྒྱའི་འདུན་མ་མི་ལྷོད་སྡོང་གྲོགས་མཛད་པའི་དམ་ཅན་རྣམས། ། ངེས་མེད་འཁྱམས་པའི་རྒྱལ་ཁམས་པ་ཡི་བསྟན་སྲིད་སྐྱོང་བའི་སྲུང་མ་ཡིན། །
གངས་རིའི་ལྗོངས་སུ་ནམ་མཁའི་ནོར་བུ་རྨུག་སྤྲིན་སྟུག་པོས་ལང་ལིང་སྒྲིབ། ། ཞི་བདེའི་གེ་སར་སྙིང་དུ་འཛིན་པའི་འདབ་བརྒྱའི་ཚོགས་རྣམས་རྙིད་པར་བྱེད། ། དྭངས་གཙང་ཆུ་བོ་འཛམ་གླིང་སྟེང་གི་མི་བཟོད་གྲང་དམྱལ་ཞིག་ཏུ་བསྒྱུར། ། ཉམས་ཆུང་འགྲོ་བ་ཁྲི་ཁྲག་དུ་མ་སྡིག་ཏོ་འཁྱགས་པས་སྙིང་རྩ་བཀས། །
མཛེས་སྡུག་ཤེལ་དཀར་བྱུར་བུར་གཏམས་འདྲའི་གཞོང་ཆེན་སྤང་གི་ར་བ་ནས། ། གྱད་རྩལ་སུག་བཞིའི་གོམ་སྟབས་ལྕི་མོ་མཛེས་སྡུག་མེ་ཏོག་ལ་འཁྱུད་དེ། ། ལ་རྒྱའི་དཔུང་ཁྲག་སྙིང་ནས་བརྡོལ་བའི་མདུང་དམར་རྭ་རྣོན་འབྲོང་གཡག་རྣམས། ། ངེས་མེད་འཁྱམས་པའི་རྒྱལ་ཁམས་པ་ཡི་གཅེས་ནོར་ལ་རྒྱའི་བདག་པོ་ཡིན། །
གནམ་སྔོན་ཞུན་མ་ཐང་མར་བརྡལ་འདྲ་བརྗིད་ཉམས་ལྡན་པའི་ཡུལ་ལྗོངས་དེར། ། ཞོགས་ཁའི་བསིལ་རླུང་དེལ་གྱིས་སྐྱོམ་པས་མེ་ཏོག་གསར་བཞད་ཁྲི་མ་འབུམ། ། ཕན་ཚུན་མཛེས་སྡུག་ངོམས་རེས་བགྱིས་པས་ལེགས་བྲིས་བུ་མོའང་སྐྱེངས་པར་སྟེར། ། ལྷ་དབང་བརྒྱ་བྱིན་ཚངས་པ་དག་ཀྱང་ཡིད་ཀྱི་བརྟན་པ་དབང་མེད་འཕྲོག།
ཕྱིའི་བཀོད་པ་སུམ་རྩེན་ཞིང་ལྟར་འདྲེ་བྱེད་ཡུལ་དུ་མ་མཛེས་ཀྱང༌། ། ནང་གི་སེམས་ལ་འཆི་མེད་ལས་ལྷག་ཆོག་ཤེས་ཞི་བདེའི་པད་དཀར་འཛིན། ། སྙིགས་དུས་བསྟན་འཛིན་མཁས་གྲུབ་དུ་མའི་འདབ་སྟོང་བཞད་པའི་འོ་མཚོ་སྟེ། ། དཔལ་ལྡན་འབྲས་སྤུངས་ཆོས་ཀྱི་གླིང་འདིར་འཆད་རྩོད་རྩོམ་པའི་དྲི་བཟང་རྒྱས། །
བྱང་སེམས་ཞི་རྒྱུན་འོ་མ་བཏུང་བས་ལུས་ཀྱི་མེ་ཏོག་རབ་རྒྱས་ཤིང༌། ། དོན་གཉིས་སྦྲང་རྩིའི་དཔལ་ལ་སྲེད་པས་ལུགས་གཉིས་ཁྲིམས་ཀྱི་ལྟ་བ་མཐོ། ། རིག་བྱེད་ངག་གི་མགྲིན་པའི་ལམ་ནས་ཁུ་བྱུག་གླུ་སྒྲ་འཇོ་བ་རྣམས། ། ངེས་མེད་འཁྱམས་པའི་རྒྱལ་ཁམས་པ་ཡི་གངས་རིའི་བརྩེ་གླུ་སྐྱོར་གྲོགས་ཡིན། །
ལོ་པཎ་མཁས་གྲུབ་སྐར་ཚོགས་འབྱུང་གནས་རང་དབང་ཅན་གྱི་འཕགས་ཡུལ་འདིར། ། གདོང་དམར་ཕལ་ཆེར་ས་པཎ་དམ་པའི་བླངས་དོར་དབྱེ་བའི་ལེགས་བཤད་བརྗེད། ། ཡིག་དྲུག་འདོན་པའི་དུས་ཚོད་མ་རྙེད་སྒྲོ་ལ་བགྲང་བས་ཉིན་མཚན་འདའ། ། གངས་རིའི་སུལ་གྱི་རོལ་དབྱངས་འཁྲོལ་མཁན་ཧ་ལམ་རིན་ཆེན་གསེར་བས་དཀོན། །
སུམ་རྟགས་དག་པའི་སྐུ་གཟུགས་རྒྱས་ཤིང་ལང་ཚོའི་མེ་ཏོག་འཛུམ་དཀར་གྲོལ། ། སྙན་ངག་ཚིག་རྒྱན་ལེགས་པར་སྤྲས་པས་སྐལ་མཉམ་བུང་བའི་ཡིད་དབང་འཕྲོག། ལུགས་གཉིས་གེ་སར་གངས་སུལ་དབྱངས་ཀྱི་འབྲལ་མེད་གཅེས་པའི་སྲོག་ཏུ་འཛིན། ། རབ་བྱུང་གཞོན་ནུ་ལང་ཚོ་དར་ཡང་རྒད་པོ་བརྒྱ་ཡི་བློ་གྲོས་ལྡན། །
ཆོས་ཀྱི་ཞིང་སར་རབ་བྱུང་རྣམས་ལ་དམར་པོའི་དཔུང་གིས་མཚོན་ཆ་སྣུན། ། མི་ཡུལ་ལུང་པར་ངུར་སྨྲིག་ཅན་ལ་ཁྱིམ་པ་རྣམས་ཀྱིས་རྙིང་རླུང་སྡང༌། ། གཉའ་གནོན་མཐོང་ཆུང་ཚ་ཟེར་འཕྲོ་ཡང་སྙིང་སྟོབས་གངས་རི་མ་བཞུར་བར། ། གངས་རི་ལྷ་མོའི་ལས་དབང་བསམ་བཞིན་གངས་སུལ་རོལ་དབྱངས་སྙན་པར་འཁྲོལ། །
བསིལ་ཆབ་བདུད་རྩིའི་བཞུར་སྒྲ་དྭངས་མོ་རྣ་བའི་བུ་ག་ལ་སྙན་ཞིང༌། ། ལུས་ཀྱི་ཕུང་ཁམས་བདེ་བའི་བཅུད་སྟེར་གསོ་བྱེད་སྨན་སྣ་དགུ་ཡིས་བསྲུབས། ། གང་སར་རྒྱུ་བའི་ཆུ་ཕྲན་ཆུ་མིག་ལྷུམ་ལྷུམ་འབེབས་པ་གཙང་བོའི་ཆབ། ། ངེས་མེད་འཁྱམས་པའི་རྒྱལ་ཁམས་པ་ཡི་ལུས་ཁམས་གསོ་བའི་སྨན་སྣ་ཡིན། །
སྙན་པའི་བ་དན་མཁའ་ལ་འཕྱོ་བ་བློ་གསལ་བྱེ་བའི་གླིང་ཆེན་ནས། ། མཁས་བཙུན་བཟང་པོའི་ནོར་གྱི་ཕྱུག་པའི་སློབ་དཔོན་དུ་མའི་ཞབས་བསྟེན་ཏེ། ། ཞག་སྟེང་ཟླ་བའི་ཆུ་རླབས་བརྩེགས་ཏེ་ལོ་ཤས་ནང་དུ་འབད་པ་བརྒྱས། ། གངས་ལྟ་རྒད་པོའི་ཐུགས་ངལ་བསིལ་ཕྱིར་གངས་སུལ་རོལ་དབྱངས་འཁྲོལ་ལ་མཚར། །
ཤར་དང་ནུབ་ཀྱི་ཐ་སྙད་ཙམ་ལས་བློ་གསལ་སྒོ་མང་དམ་ཚིག་འདི། ། ཟུར་གནས་མཁས་པས་ཞིམ་མོར་དཔྱད་ཚེ་དྲི་མས་དབེན་པའི་ཆུ་ཀླུང་འདྲ། ། དགེ་འདུན་ཐུགས་མཐུན་ཚུལ་ཁྲིམས་གཙང་བའི་ཙན་དན་སྤོས་ཀྱི་དྲི་ངད་འདི། ། སྙིང་རྗེའི་རང་གཟུགས་སྤྱན་རས་གཟིགས་དབང་མི་ཕྱེད་དྭངས་བའི་དད་པ་མཚོན། །
ཁྲག་དང་མཆི་མའི་ལོ་ཟླའི་ཁྲོད་དུཁོ་བོའི་སླད་དུ་དུས་བཞིའི་ནང༌། ། དབྱར་དགུན་ཚ་གྲང་ཁྱད་དུ་བསད་ནས་རྒྱ་ནོར་དངུལ་དངོས་གསོག་འཇོག་བྱེད། ། ཡོད་ཚད་བུ་ངའི་མདུན་ལམ་ཆེད་དུ་རེ་བའི་ལོ་ཟླ་སྡུག་གིས་བསྐྱལ། ། དེ་འདྲ་ཨ་མའི་བཀའ་དྲིན་དྲན་དུས་སྐྱོ་བའི་མིག་ཆུ་རྒྱ་མཚོ་འཕྱུར། །
ཧ་ཅང་བུ་ང་སྦྱངས་འབྲས་དམན་པས་ཚིག་གི་ཟེར་ཟློ་ཤིན་ཏུ་མང༌། ། ཨ་མར་སྤྲིངས་པའི་གདུང་པའི་འཕྲིན་ཆུང་གཟུར་གནས་མཁས་པར་སྙན་མི་སྲིད། ། རང་དང་མཉམ་པའི་སློབ་མ་ཡོངས་ལ་རྩོམ་གྱི་ཁ་ལོ་བསྒྱུར་ཕྱིར་དུ། ། ཁེར་རྐྱང་མགོ་རིལ་གོ་སྨྱོན་ཁོ་བོ་ལྷོ་ཕྱོགས་རྒྱ་མཚོའི་འགྲམ་ནས་བླངས། །
ཁྲག་རྣག་ཚོས་པའི་མྱུ་གུ་ཆུང་ངུས་མེ་ཏོག་ལམ་ནས་ཕྱིར་མངོན་དུས། ། བརྩེ་བའི་རབ་མྱོས་བྱམས་ལྡན་ཨ་མས་སྙིམ་ཟུང་དལ་བུར་ཚུར་བླངས་ཏེ། ། མི་གཙང་འཇམ་གཉན་ལག་པས་ཕྱིས་ཏེ་ལུས་ཟུངས་བཅུད་ལྡན་འོ་མ་སྟེར། ། བྱམས་བརྩེ་བཅོས་མིན་འཛུམ་གྱིས་བསྟན་པས་དེར་ལེན་ངུ་ངག་ཕྲེང་བ་བགྲངས། །
ལོ་དང་ཟླ་བ་རིམ་གྱིས་འདས་ནས་བུ་ང་གོག་འགོས་བཞུད་དུས་སུ། ། བྱམས་བརྩེ་མེ་ཏོག་ཁོག་ན་དགོད་པའི་བདག་གི་སྐྱེ་བའི་ལམ་སྟེར་གྱིས། ། ང་ཡི་སྙིང་གི་ཟེའུ་འབྲུ་སྨྲེང་སྟེ་ཕྱག་ཟུང་འདབ་མའི་རྩེར་བཀོད་ནས། ། ཨུད་པལ་ལྟར་མཛེས་མིག་ཟུང་ཅེར་བར་མི་གཙང་སྐྱག་གཅིན་སྐྱེས་སུ་ཕུལ། །
ཞྭ་སེར་འཛིན་པའི་དགེ་བའི་བཤེས་གཉེན་ཞབས་རྡུལ་སྤྱི་བོར་གཙུག་ཏུ་བཀུར། ། ཟ་འཐུང་ཆེད་དུ་མ་ཡིན་བུ་ངས་གསུང་གི་བདུད་རྩིའི་ཉིང་ཁུ་དེ། ། འ་རེ་འུ་རེའི་ལམ་ནས་མིན་པ་ཁོ་བོའི་སྒྲ་འཛིན་དཀྱིལ་ལ་འཁོར་ནས། ། ཡ་མེད་བུ་ངའི་ཨ་མའི་གསུང་བཞིན་ཡལ་མེད་སྙིང་ཁམས་དབུས་སུ་གཅེས། །
ན་གཞོན་སློབ་བུའི་སྙིང་ཁམས་བཅོལ་ས་ཕ་ཡུལ་ཆིབས་རྟ་སྤུ་ཁ་འགྱུར། ། གངས་ལྷ་རྒད་པོའི་ཕོ་ཉ་དུ་མ་གཤིན་རྗེའི་ནགས་སུ་ཞི་བར་གཤེགས། ། མེས་པོའི་ཚལ་དུ་སྙན་འསྒྲོག་ཁུ་བྱུག་ཚ་གཙིར་སྙིང་ཁམས་ལྡབ་ལྡིབ་གཡོ། ། གངས་སུལ་རོལ་དབྱངས་ནམ་ཡང་མི་ནུབ་ཡར་ངོའི་ཟླ་བ་ར་རྟག་འགྲན་ཤོག།
རི་ཆུ་སྔོན་མོ་ལྷུང་ལྷུང་བཞུར་ངོགས་ཤ་དང་ཡུ་མོས་རྩེད་འཇོ་རོལ། ། མཛེས་སྡུག་ལྡན་པའི་རི་བོའི་འདབས་སུ་བུ་ང་ལྟེ་ཁྲག་འཕོས་པའི་སར། ། དྲི་བཞོན་བུ་མོས་ཤུགས་གླུ་ལེན་ཞིང་ལོ་ཡག་སྙེ་མ་ལྡེམ་ལྡེམ་གཡོ། ། ན་གཞོན་དུ་མས་མཛེས་ཆེས་སྤུད་དེ་འཇིག་རྟེན་འཚོ་བའི་ལས་ལ་བྲེལ། །
ཏཱ་ལའི་བླ་མའི་སྐུ་ཚེ་བརྟན་ན་དྭ་ཕྲུག་བུ་ང་སྡུག་མི་སྲིད། ། ཐ་ཆུང་བུ་ང་མི་ཡུལ་འབྱོར་ཡང་རང་གི་རིགས་པའི་གཞུང་ལུགས་ལ། ། ད་ལྟར་ལྷོ་ཕྱོགས་རྒྱ་མཚོའི་འགྲོམ་དུ་གནས་པའི་བློ་གླིང་སློབ་གྲྭ་རུ། ། ན་གཞོན་བུ་ང་རིག་པ་སྟུག་ཀྱང་ཚོགས་ཆོས་སློབ་གཉེར་བརྩོནལ་བཞིན་མཆིས། །
བརྩེ་ཆེན་ཨ་མས་སྐྱིད་སྡུག་བཅོལ་ས་གདོད་ནས་ཆགས་པའིའ་འབུལ་ཐང་གྲོང༌། ། ཁོ་བོའི་དལ་རྟེན་མྱུ་གུ་སྔོན་པོས་ཟླ་དགུ་ངོ་བཅུ་མ་ལོན་པར། ། བྱམས་ལྡན་ཨ་མའི་རུམ་དུ་ཞུགས་པས་ཨ་མའི་འདོད་ལམ་ཡདོ་ཚད་བཀག། དབུ་སྐྲ་ལན་བུ་གྱེན་དུ་རབ་ཟིང་མི་སྡུག་ཡི་དྭགས་གཟུགས་སུ་གྱུར། །
ཙ་ཀྲ་རྣམ་གསུམ་གཞུང་ལ་བརྩོན་པའི་དུས་བཟང་གོ་སྐབས་རྙེད་ན་ཡང༌། ། ཚ་གདུང་དྲག་པོ་ས་ལུས་ལ་གཟར་དུས་བསིལ་ལྡན་གང་ལྗོངས་སྙིང་ནས་དྲན། ། ཛ་ཡི་གསུང་རབ་ལུང་དོན་ཇི་བཞིན་མི་ཤེས་རྨོངས་པའི་ཡུལ་དུ་ལྷུང༌། ། ཝ་ལེར་སྙིང་ནས་ཨ་མ་དྲན་ཞིང་མིག་ཟུང་མཐའ་ནས་མཆི་མ་བཞུད། །
ཅ་དངོས་སྲིད་པའི་ནོར་ལ་མ་རྔམ་འཚོ་བ་ངན་ངོན་ཙམ་གྱི་འགྲིགས། ། ཆ་ལུགས་ཀུན་སྤྱོད་ཆོས་སུ་འགྲོ་བའི་ཁ་འདོན་དགེ་སྦྱོང་ཡང་ཡང་གྱིས། ། ཇ་ཐུག་རྩམ་གསུམ་ལུས་འདི་འཚོ་ན་སྲིད་པའི་ནོར་ལ་སྙིང་པོ་ཅི། ། ཉ་མོ་ཆུ་དང་འགྲོགས་པ་བཞིན་དུ་དགེ་བའི་ཆོས་དང་འབྲེལ་ན་ལེགས། །
ར་ལུག་འབྲི་གཡག་འཚོ་བའི་དུས་སུ་ཨ་མ་ཁྱེད་དང་ལྷན་ཅིག་ཏུ། ། ལ་དང་སྤང་ཁའི་སྟེང་དུ་གནས་ཤིང་བཟའ་བཏུང་འཚོ་བ་མཉམ་དུ་རོལ། ། ཤ་ཁྲག་རུས་ལས་མཆེད་པའི་བུ་ངའི་དྲིན་ཅན་ཨ་མའི་བསླབ་བྱ་དེ། ། ས་མཐའི་མི་ཡུལ་ལུང་པར་འཁྱམས་ཀྱང་ཨ་མའི་དྲིན་དེ་བརྗེད་མི་སྲིད། །
པ་ཕ་ཨ་མའི་བཀའ་དང་འགལ་ནས་རྒྱུས་མེད་མི་ཡུལ་འབྱོར་བ་མིན། ། ཕ་ཡུལ་ཀླ་ཀློས་ཧམ་བཟུང་བྱེད་པ་བཙན་དབང་འོག་ཏུ་གནས་ཐབས་བྲལ། ། བ་རྒན་བེའུ་དོར་བ་བཞིན་དུ་ད་ལྟར་མཇལ་ཐབས་དབེན་ན་ཡང༌། ། མ་རྒན་ཁྱེད་དང་དྭ་ཕྲུག་ང་གཉིས་ལྷན་འཛོམས་དུས་ཤིག་ཤར་ངེས་སྲིད། །
གསང་ཀློང་ལྟེ་ཁྲག་དམར་པོའི་ཐིག་ལེ་དེ་བབ་ཅིང༌། ། ལུས་ཀྱི་མེ་ཏོག་འབུས་པའི་ཞིང་ས་རུ་གྱུར་བ། ། མདོ་ཁམས་རྔ་གཡང་ཕྱུག་མོའི་སྣོད་བཅུད་ཀྱི་དགེ་མཚན། ། ལྷ་ཡུལ་ལས་ཀྱང་མཛེས་པས་ལྷག་པར་དུ་དྲན་བྱུང༌། ། ༩༨ ༤ ༢༣ཉིན་གདན་ས་སྨན་རིའི་གླིང་དུ་བྲིས། །
མུ་ཏོ་བ་བསྟན་འཛིན་ཆོས་རྗེ། བཤད་སྒྲུབ་བལྟི་གནས་གཙུག་ལག་རྭ་བའི་མཐར། །གཟུགས་ཕུང་གཞུ་ལྟར་གུག་པའི་རྒན་ཁོག་ཚོས། །ཕྱག་དང་བསྐོར་བ་དལ་བུར་སྐྱོད་མཐོང་ཚེ། །སྡུག་གིས་གཉེར་མ་བསགས་པའི་སྐྱེད་མ་དྲན། །
གོ་ཕྲུག་འཆི་མེད་ཚེ་རིང༌། རྒན་པར་གུས་ཞབས་ཡིན་ལུགས་ཚུལ་མཐུན་དང༌། །གཞོན་པར་བྱམས་སྐྱོང་གྲོགས་དང་མཐུན་ལམ་སོགས། །ཐར་པའི་གྲོང་ཁྱེར་བགྲོད་དུས་མི་མཁོ་ཡང༌། །འཇིག་རྟེན་སྲིད་ལུགས་འདི་ན་དགོས་ངེས་ཤིག།
འཁྱགས་གཟུགས་རླུང་ངར་ལྡིང་པའི་རྫ་འཕྲང་གི་འདབས་ནས། ། ཁེར་བུར་རྣམ་ཤེས་ཕྲ་མོས་རྒྱལ་ཁམས་དེ་བརྟོལ་ཅིང༌། ། མ་བཅོས་གངས་ལ་དད་པའི་དྭངས་གཙང་གི་སེམས་འགྱུར། ། སྙིང་རྩེའི་ངར་དང་བསྡེབས་པའི་འབྲོང་རྒོད་དེ་དྲན་བྱུང༌། །
གཡུ་གོས་ལྗང་བུར་དཀྲིགས་པའི་ནགས་ཀློང་གི་སུལ་ནས། ། འཇིགས་པའི་ཚག་སྒྲ་ང་རོའི་གདངས་ཆེན་ལ་སྦྱར་ཅིང༌། ། ཝ་སྐྱེས་སྙིང་རྩ་གཅོད་པའི་ངར་ཆེན་གྱི་དཔའ་བོ། ། རྒྱ་རྫོངས་ནགས་ཁྲོད་འགྲིམས་པའི་སྟག་རྒོད་དེ་དྲན་བྱུང༌། །
གཡའ་སྤང་གངས་ཀྱི་མེ་ཏོག་ལྷུག་ལྷུག་ཏུ་ལྡེམ་ཞིང༌། ། ཞོ་ཕྱུར་འོ་མའི་རྒྱ་མཚོ་ལོངས་སྤྱོད་དུ་རོལ་ནས། ། ཤ་རིགས་རྒྱུན་སྤྱོད་བྱེད་པའི་ཞལ་ཟས་ལ་གོམས་པ། ། ཕྱུགས་རིགས་སྣ་ཚོགས་ལྡན་པའི་འབྲོག་ཕྱོགས་དེ་དྲན་བྱུང༌། །
འཇིགས་རུང་དགུ་རླུང་ལྡིང་བའི་བར་སྣང་གི་ཁམས་ནས། ། འཁོར་བའི་འདམ་རྫོབ་དུག་གི་གཡང་རོང་དེ་གཏོར་ཕྱིར། ། རྣམ་རྟོག་རི་བོ་གཞོམ་པའི་ལྕགས་མདའ་དེ་གཏོང་མཁན། ། ཚ་ཞུན་གློག་དམར་སྐྱུག་པའི་གཡུ་འབྲུག་དེ་དྲན་བྱུང༌། །
དཀར་མདངས་ལོ་མས་སྤྲས་པའི་གངས་རི་ཡི་རྩེ་ནས། ། ལྗང་མདོག་གཡུ་གོས་སྣུམ་པོའི་འཕུར་ཤམ་དེ་ལྷུག་ཅིང༌། ། རྩལ་དགུའི་མཆོག་སྟོབས་གླིང་བཞིའི་རྩེ་མོ་ན་ངོམ་པ། ། འཇིགས་བྱེད་གདོང་ལྔ་ལྡན་པའི་གངས་སེང་དེ་དྲན་བྱུང༌། །
ལྕུག་ཕྲན་འདབ་དགུ་རྩེན་པའི་ལྗོན་ཤིང་གི་ཀློང་ནས། ། སྤུ་སྐྱེས་སྒྲོ་ཐུལ་འཇམ་པོ་ལྷབ་ལྷུབ་ཏུ་བསྐྱོད་ཅིང༌། ། ངག་རིག་སྒྱུ་འཕྲུལ་སྟོང་གི་གླུ་སྒོ་དེ་ཕྱེ་མཁན། ། སྨྲ་བ་མཆོག་ཏུ་བྱང་བའི་ཁུ་བྱུག་དེ་དྲན་བྱུང༌། །
མཛེས་མདོག་སྤྲིན་དཀར་ལང་ལོང་རི་རྩེ་ན་འཁྱུད་ཅིང༌། ། སྣ་ཚོགས་མེ་ཏོག་བྲེས་པའི་ལྗོན་ཤིང་དེ་ཀླུབས་ནས། ། རིན་ཆེན་གཏེར་དགུས་ཕྱུག་པའི་བང་མཛོད་དེ་འཆང་བ། ། རྩེ་མོ་དགུང་དུ་སྙེགས་པའི་རི་དབང་རྣམས་དྲན་བྱུང༌། །
སྲ་མཁྲེགས་རྡོ་རྗེའི་བྲག་རྫོང་བསྣོལ་མ་ཡི་རྩེ་མོར། ། རྒྱ་སྟག་དམར་པོ་འགྱིང་འདྲའི་བྱིན་ཆེན་གྱི་ཕོ་བྲང༌། ། འཛམ་གླིང་མི་རིགས་ཀུན་གྱི་སེམས་ངོགས་ན་གསལ་བ། ། ཕྱོགས་ལས་རྣམ་པར་རྒྱལ་བའི་པོ་ཏུ་ལ་དྲན་བྱུང༌། །
མངར་ལྡན་རོ་བརྒྱ་འཛགས་པའི་ཤིང་ཏོག་གི་རིགས་དང༌། ། སྨིན་ལེགས་ཞིང་སར་རྒྱས་པའི་འབྲུ་དྲུག་གི་ལང་ཚོ། ། ཟད་མེད་ཟས་སྣ་བརྒྱ་ཡི་ལོངས་སྤྱོད་དེ་འབོལ་བ། ། རྨོ་འདེབས་ཞིང་ལས་བྲེལ་བའི་རོང་ཕྱོགས་དེ་དྲན་བྱུང༌། །
བོད་རྒྱལ་གཉའ་ཁྲི་བཙན་པོའི་ཞབས་རྗེས་ཀྱི་ཐོག་མ། ། ཕུན་ཚོགས་འདོད་དགུས་གཏམས་པའི་བྱིན་རླབས་ཀྱི་གན་མཛོད། ། ཡར་ཀླུང་གསེར་གྱི་ཕྱེ་མའི་མཚོ་ཁུག་ན་བཞེངས་པ། ། གནའ་མཁར་དང་པོ་ཡུམ་བུ་བླ་སྒང་དེ་དྲན་བྱུང༌། །
ཡངས་པའི་ཐང་གཤོང་གོམ་ཁའི་ལྷུ་དྲུག་གིས་འཇལ་ཞིང༌། །སྐྱ་རྩལ་སྣ་དགུས་སྐྱེལ་བསུ་ཐོགས་མེད་དུ་རྒྱུ་བ། ། ལ་ལུང་དགུ་ཆུ་བརྟོལ་བའི་གཤོག་མེད་ཀྱི་སེམས་ཅན། །འདོ་རིག་རླུང་ལ་འགྲན་པའི་རྟ་མཆོག་དེ་དྲན་བྱུང༌། །
གནའ་བོའི་བཙན་རྫོང་དཀྲིགས་པའི་ལྷ་ལྡན་གྱི་ཞིང་ཁམས། ། བཙན་གྱིས་ལེ་བུར་བདས་པའི་མྱ་ངམ་གྱི་བྱེ་ཐང༌། ། སྔ་རབས་མེས་པོ་དུ་མའི་ཞལ་ཆེམས་དེ་གསལ་བ། ། རྩེ་མོ་དབྱིངས་སུ་གཏད་པའི་རྡོ་རིང་རྣམས་དྲན་བྱུང༌། །
དཔག་ཚད་འབུམ་ཕྲག་དུ་མའི་ཡ་མཐའ་ན་འཁོར་ཞིང༌། ། འབད་བརྩོན་རླུང་ཤུགས་དྲག་པོའི་འཁོར་ལོ་ལ་ཞོན་ཏེ། ། མུ་མེད་ཤེས་བྱའི་ཕ་མཐའ་མིག་རྒྱང་གིས་ཟིན་པ། ། མཁའ་ལམ་གསང་རྒྱ་རྟོགས་པའི་ཁྱུང་ཆེན་དེ་དྲན་བྱུང༌། །
ཞིམ་མངར་འོ་ཞོའི་རྒྱ་མཚོ་བྱང་ཐང་ན་རྩེན་ཞིང༌། །གཡུ་གོས་འདབ་ལོ་རྩེགས་པའི་ཐང་ཆེན་དེ་འགྲིམས་ནས། ། ངུར་བའི་རང་སྒྲ་སྙན་མོས་བེའུ་རྣམས་སྐྱོང་མཁན། །བག་ཡངས་དལ་གྱིས་བགྲོད་པའི་འབྲི་མོ་དེ་དྲན་བྱུང༌། །
མཐའ་ཡས་རི་ཆུ་སྟོང་གི་ཕ་མཐའ་ན་ལུས་པའི། ། བོད་ཁམས་སཱ་ལའི་སྨན་ལྗོངས་ཕྱུག་མོ་དེ་དྲན་ཚེ། ། སྐྱོ་གདུང་སྨག་གིས་སེམས་ཀྱི་རི་ལུང་དེ་འཛིན་པས། ། མ་བཅོས་སེམས་ཀྱི་འབོད་པ་དབང་མེད་དུ་ཤོར་འགྲོ། །
གུར་ཐང་ཚེ་རིང༌། གྲགས་པའི་མིང་སྙན་དེ་ཁྱེར་བའི། །གཞན་ཕན་བླ་སྤྲུལ་ཚོའི་མདུན་ཅོག། བསྔོ་རྟེན་རི་རབ་ལྟར་བརྩིགས་དུས། །ཤི་བོའི་རྣམ་ཤེས་དེ་ཨེ་གཟིགས། །
དཔལ་ལྡན་བློ་གསལ་གླིང་གི་ཆོས་རྭའི་ནང༌། །རྟོག་གེ་འབུམ་ཁྲག་རྟག་ཏུ་དགག་བཞག་གི། རྟགས་གསལ་རྩོད་དུས་རྒྱུན་ཏུ་སློབ་སྦྱོང་ཞེས། །ཡང་ཡང་གསུང་པའི་སྐྱེད་མ་སྙིང་ནས་དྲན། །
དབུ་སྐྲ་ཁ་བའི་མདོག་ལྟར་རབ་དཀར་བའི། །ཞལ་རེས་འཛུམ་མདངས་དབེན་བའི་འདྲ་དཔར་ཞིག། འབྱོར་བས་ཡང་ཡང་བལྟས་པས་སེམས་ཁམས་བུུ། །ཟུག་ངུས་མི་བཟོད་དྲན་པའི་གདུང་དབྱངས་ཐོན། །
བསིལ་བསིལ་སྨན་ལྗོངས་ཀྱི་ཡུལ་ཁམས། །སྙིང་སྙིང་སྲོག་རྩ་དབུས་མཆིས་ན། །ནག་ནག་དུག་སེམས་དེ་དོར་ནས། །རྡོག་རྡོག་ཅིག་བསྒྲིལ་དེ་གནང་རོགས། །༩༩།༩།༡༥ ཉིན་རང་ཤག་ཏུ་བྲིས།
རས་གཟན་ལེབ་མོ་གྱོན་པའི་རྣམ་འགྱུར་དང༌། །མགོ་སྒུར་ལྕེ་ཕྱེད་དཔྱངས་པའི་སྤྱོད་ཚུལ་དག། ཕྱི་མའི་དག་ཞིང་ཡུལ་དུ་མི་མཁོ་ཡང༌། །དགེ་འདུན་ནང་ཁྲིམས་འདི་ན་དགོས་ངེས་ཤིག།
གཞུང་ལུགས་རྒྱ་མཚོར་བརྩོན་པར་ངལ་མེད་ཀྱང༌། །རྟག་ཏུ་བཅུད་མེད་འབྲས་རྡལ་ཟ་བའི་ཚེ། །ཤ་མར་རྩམ་པའི་བཅུད་ཀྱིས་གསོས་པ་ཡི། །སྙིང་བརྩེ་ཨ་མ་ཡང་ཡང་དྲན་ཞིང་སྐྱོ། །
ཀ་ཡེ་གསོན་དང་བོད་རིགས་ཀྱི་གཞོན་སྐྱེས། །ཁ་ཞེ་མེད་པའི་ཤེས་བྱ་ཡི་ཚལ་ལ། ། ག་དུས་ཡིན་ན་ཕྱི་བཤོལ་དེ་འདོར་ཏེ། །ང་ཚོར་དགོས་པའི་བརྩོན་འགྲུས་དེ་བརྩམས་དང༌། །
ཅ་ཅོའི་དོན་མེད་ལོང་གཏམ་དེ་མ་སྒྲོག། ཆ་ལུགས་མཐུན་པའི་ཡ་རབས་ཀྱི་སྲོལ་འཛིན། ། ཇ་ཆང་ལོངས་སྤྱོད་གནས་སྐབས་ཀྱི་དོན་ལ། །ཉ་རེ་དུས་ཚོད་འཕྲོ་ལྷག་དེ་མ་གཏོང༌། །
ར་སྤྲོད་བྱེད་ནས་རང་དབང་གི་རྟ་བདུན། །ལ་ཁར་ཤར་བའི་འབད་བརྩོན་གྱི་དུང་དཀར། ། ཤ་ཞེན་བཟུང་སྟེ་བདེན་དོན་གྱི་ཆེད་ལ། །ས་ཕྱོགས་གང་ཕྱིན་བདེན་ཚིག་དེ་སྨྲ་འོ།།
ཁ་ནས་སྙན་པོའི་སྤྲེལ་ལད་སྣ་དགུ་དང༌། །ལུས་ཀྱི་རྣམ་པ་གུས་གུས་ཞུམ་ཞུམ་སོགས། །ཚུལ་ལྡན་ཆོས་པ་ཞིག་ལ་མི་དགོས་ཀྱང༌། །དེང་གི་སྤྱི་ཚོགས་འདི་ལ་དགོས་ངེས་ཞིག།
སྲོག་ལྡན་ལྗོན་ཤིང་རླུང་གིས་རབ་ཏུ་གཡོ། །གྲིན་གྲལ་སྔོ་བསང་སྒེས་མོའི་ཕང་པ་ན། །གསལ་བྱེད་ཟླ་བའི་འོད་དཀར་འཇམ་པ་དང། །ཡིད་ལ་མ་མའི་ཞལ་ཁྱིམ་ལྷམ་མེར་འཆར། །
རྒྱ་བོད་དབྱིན་སོགས་སྐད་རིགས་འདྲ་མིན་དང༌། །ཨ་རི་ཧོར་སོགས་ངོ་ཤེས་འདྲ་མིན་དག། རྣལ་མའི་ཆོས་པ་ཞིག་ལ་མི་མཁོ་ཡང༌། །འཇིག་རྟེན་ཕལ་བའི་མི་ལ་དགོས་ངེས་ཤིག།
པ་ལྕོག་དཀྲིས་པའི་བོད་རིགས་ཀྱི་གཞོན་ནུ། །ཕ་ཡུལ་ཕྱོགས་ཀྱི་ཡ་རབས་ཀྱི་ལུགས་སྲོལ། ། བ་སོ་ཇི་བཞིན་བློ་ཡིད་ལ་ཤར་བས། །མ་མ་སྟེང་དུ་མཛེས་པ་ལ་བརྒྱན་ནོ། །
རང་བཙན་རྒྱལ་ཁབ་ང་ལ་ཡོད་ཀྱང༌། །ལོན་པའི་བསམས་པ་ང་ལ་མེད། ། ཆོས་སྲིད་ཟུང་འབྲེལ་ལམ་བཟང་ཡོད་ཀྱང༌། །གཉིས་ཀའི་དོན་དག་ངས་མི་ཤེས། །
ཧ་ཧ་མ་སྒྲོག་གཞན་ཕན་གྱི་དོན་དུ། །ཨ་ཁ་མེད་པའི་ཉིན་མཚན་གྱི་ཀུན་ལ། ། སེམས་འདུལ་བག་ཕེབས་ཡ་རབས་དེ་བརྩོན་ན། །དགེ་བའི་འབྲས་བུ་ཡར་ངོ་ལྟར་འཕེལ་ལོ། །
ཏ་ལའི་ལྟ་བུ་ཤེས་བྱ་ཡི་ཚལ་ལ། །ཐ་མ་ལེ་ལོ་རྣམ་གཡེང་དེ་འདོར་ཏེ། ། ད་ནས་བཟུང་སྟེ་ཡ་རབས་ཀྱི་རྗེས་སུ། །ཤ་གཞོན་ང་ཚོའི་རྟག་ཏུ་ལ་བརྩོན་དང༌། །
སྣུམ་སྣག་སྐྲ་ལོ་དང་བྲལ་བའི། །འཛུམ་དྲུག་སྟག་རྒོད་ཀྱི་བན་ཆུང༌། །སྒྱུ་འཕྲུལ་གློག་བརྙན་ལ་དབྱིངས་དུས། །དགེ་སྦྱོང་གཙང་དག་ཞིག་ཨེ་དྲན། །
རྐུབ་སྟེགས་མཐོན་པོའི་གོ་ས་ཟིན་ཀྱང༌། །སེམས་ཤུགས་ལྷག་བསམ་ང་ལ་མེད། ། སྐྲ་ལོ་རིང་པོ་མགོ་ན་བསགས་ཀྱང༌། །ཆུང་འདྲིས་ན་ཆུང་ང་ལ་མེད། །
གཞུང་དོན་ཐུགས་མངལ་ཏུ་ཆུད་པའི། །དེང་སྐབས་གསར་འཁྲུངས་ཀྱི་དགེ་བཤེས། །ཕྱི་གླིང་ཨ་སྒོར་ལ་བརྩོན་དུས། །ཉམས་ལེན་སེམས་ངོས་སུ་ཨེ་ཤར། །
ཕྱི་གླིང་ལྷ་ཡུལ་དུ་ཆགས་པའི། །རིགས་གཅིག་བོད་རིགས་ཀྱི་སྤུན་ཟླ། །མདུན་ལམ་མགོ་སེར་དང་འདྲེས་ན། །རིགས་བརྒྱུད་དྭངས་གཙང་དེ་ཨེ་ཆགས། །
གསེར་ཁྲིའི་གོ་འཕང་ལ་འཛེགས་པའི། །གཞུང་དྲང་སེང་གེ་ཡི་དཔོན་རིགས། །གཞུང་དངུལ་ལྐོག་ཟ་རུ་བྱེད་དུས། །སྡིག་པའི་རྒྱ་མཚོ་དེ་ཨེ་དྲན། །
བཞུགས་ཁྲི་མཐོན་པོ་གནམ་ལ་བཏེགས་ཀྱང༌། །ས་ལམ་རྟོགས་པ་ང་ལ་མེད། ། གྲྭ་ཆས་དམར་པོ་ལུས་སུ་གྱོན་ཡང༌། །སྒོམ་སྒྲུབ་ཉམས་ལེན་ང་ལ་མེད། །
མི་རྟག་འཆི་རྒྱུ་ལ་ཞུམ་པའི། །བརྫུ་འཕྲུལ་གློག་ཞགས་ཀྱི་སྔགས་རྒན། །ཡོན་བདག་རྒྱུ་ནོར་ལ་ཆགས་དུས། །སྒྲུབ་པའི་གོ་འཕང་ཞིག་ཨེ་བསམ། །
འཕགས་ཡུལ་བོད་རིགས་ཀྱི་སོན་རྩས། །ཟབ་བརླིང་རིག་གཞུང་དེ་དོར་ནས། །སྐྲ་སེར་སྐད་ཡིག་ལ་འཇུག་དུས། །བོད་མིའི་བདེ་སྡུག་ཞིག་ཨེ་དྲན། །
རྒྱལ་དར་དམར་པོ་མཁའ་ལ་བསྒྲེངས་ཀྱང༌། །རང་དབང་རྒྱལ་ཁབ་ང་ལ་མེད། ། བོད་རྒྱ་ཐ་དད་བདེན་དཔང་ཡོད་ཀྱང༌། །འཆད་པའི་སྤོབས་པ་ང་ལ་མེད། །
ལྔ་རིག་ལུས་སྟོབས་རང་རྒྱས་ན། །འབྱུང་འགྱུར་གངས་ཅན་གྱི་བུ་ཚར། །གོ་རྟོགས་དཀའ་གནད་ཀྱི་ཉིང་ཁུ། །ཤོག་དཀར་ལེབ་མོའི་ཐོག་ཕོབ་དང༌། །
མ་ཅིག་མངལ་སྤྲུམ་ལས་མཆེད་པའི། །ཡུལ་མེད་སྤྲང་འཁྱམས་ཀྱི་བུ་ཚས། །ཉིན་མཚན་སྤྲིད་དུག་ལ་རོལ་དུས། །གངས་ཅན་ཉིན་གཅིག་ཞིག་དྲན་ནམ། །
བྱང་ཕྱོགས་ཕ་ཡུལ་ནས་སྤྲིངས་པའི། །དྲིན་ལྡན་ཡབ་ཡུམ་གྱི་བསླབ་བྱ། །རྫ་བརྒྱབ་ཆུ་བླུགས་བཞིན་བྱས་ན། །ཕ་མར་དྲིན་ལན་ཞིག་ཨེ་ཡོང༌། །
རྩལ་རྫོགས་བོད་ཞེན་གྱི་རྩོམ་པོ། །གཞན་ལ་ཚིག་མཚོན་ཀྱོང་འཕེན་ནས། །སྙན་གྲགས་ཁོ་ན་ལ་བརྔམས་དུས། །བོད་མིའི་གནས་སྟངས་དེ་དྲན་ནམ། །
ཆ་ལུགས་བོད་པའི་ལུས་སུ་སྐྱེས་ཀྱང༌། །མི་རིགས་ལ་ཞེན་ང་ལ་མེད། ། སྐྱིད་པའི་རང་ཡུལ་ང་ལ་ཡོད་ཀྱང༌། །སྡོད་པའི་རང་དབང་ང་ལ་མེད། །
འཇིག་རྟེན་འཁོར་བའི་ནོར་ལ། །སྲེད་བྲལ་བྲག་ཕུག་གི་སྒོམ་ཆེན། །མཛེས་མའི་ཞལ་རས་ལ་ཆགས་དུས། །སྒོམ་སྒྲུབ་སེམས་ངོགས་སུ་ཨེ་བསམ། །
བྱང་རྒྱུད་གངས་དཀར་ལས་ཉིལ་བའི། །སེང་ཕྲུག་སྟག་ཤར་གྱི་གཞོན་ནུ། །དུས་གང་སྤྲོ་སྐྱིད་ལ་འཁོར་དུས། །མེས་པོའི་ཕང་པ་དེ་ཨེ་དྲན། །
སྡང་བའི་དགྲ་བོ་ང་ལ་ཡོད་ཀྱང༌། །དགྲ་ཤ་ལེན་བསམ་ང་ལ་མེད། ། གཉེན་པའི་འདུན་གྲོགས་ང་ལ་ཡོད་ཀྱང༌། །རྒྱུན་གཤིབ་རེ་བ་ང་ལ་མེད། །
ཆོས་ལུགས་ཆོལ་ཁ་ང་ལ་ཡོད་ཀྱང༌། །མཐུན་ལམ་བྱེད་བསམ་ང་ལ་མེད། ། ས་མཐར་འཁྱམས་པའི་འཁྱམས་པོ་ང་ལ། །ཡོད་གོ་ཆོད་པ་སྣ་གཅིག་མེད། །
ཡུལ་མེད་བྱེས་འབྱོར་གྱི་བོད་མི། །མ་གཡེང་རྣ་བ་ཡི་བུ་གར། །བས་མཐའ་ཉམ་ཆུང་གྱི་བུ་ངའི། །འབོད་སྒྲའི་ཚིག་ཕྲེང་འདི་གསན་དང༌། །
ང་ཡུམ་སྒྱུ་མ་ལྷ་མཛེས་གཉིས་ཀྱི་སྲས་སུ། ལུམྦི་ནིའི་ཚལ་དུ་ ས་ག་ཟླ་བའི་ཚེས་བཅོ་ལྔའི་ཉིན་སྐུ་འཁྲུངས། སྐུ་འཁྲུངས་ནས་ཞག་བདུན་གྱི་རྗེས་ཡུམ་སྐུ་གཤེགས་པས་སྐྱེ་དགུའི་བདག་མོ་སོགས་མ་མ་བརྒྱད་ལ་གཏད་ནས་སྐྱེད་སྲིང་གནང༌། ཁོང་གི་རིགས་ནི་རྒྱལ་རིགས་དང་རུས་ནི་གོའུ་ཏ་མའམ་ཤཱཀྱའི་རིགས་ཡིན་ནོ། །
གསུམ་པ་བྱེ་བྲག་རྟེན་གསུམ་གྱི་མཚོན་དོན་བཤད་པ་ལ། ཐོག་མར་རྡོ་རྗེའི་མཚོན་དོན་ནི། མཚོན་བྱ་དོན་གྱི་རྡོ་རྗེ་དང་། མཚོན་བྱེད་དཔེ་ཡི་རྡོ་རྗེ་གཉིས་ལས།
དེ་ནས་ཡོན་ཏན་དྲུག་ཅུ་རྩ་བཞིས་བརྒྱན་པ་ཡབ་རྒྱལ་པོ་ཟས་གཙང་མ་དང༌། ཡུམ་ཡང་བུད་མེད་ཀྱི་ཡོན་ཏན་སུམ་ཅུ་རྩ་གཉིས་ཀྱིས་བརྒྱན་པ་ལྷ་མོ་སྒྱུ་འཕྲུལ་ཆེན་མོ་ལ་གཟིགས་ནས། གླང་པོ་ཆེའི་ཕྲུ་གུ་ཐལ་ཀར་མཆེ་བ་དྲུག་པའི་ཚུལ་གྱིས་ཡུམ་སྒྱུ་འཕྲུལ་མའི་རྩིབ་མ་གཡས་པ་ནས་ལྷུམས་སུ་ཞུགས་པ་རེད། ཟླ་དྲུག་ལོན་པའི་ཚད་ཙམ་པ། ན་བཟའ་དང་བཅས་པ་སྐྱིལ་མོ་ཀྲུང་གིས་བཞུགས་ཏེ་སྟོང་གསུམ་གྱི་ཟིལ་མངར་རོ་བཅུད་ཚངས་པ་ཆེན་པོས་ཕུལ་བ་བཞེས་ནས་སྐུ་ལུས་བརྟས་ནས་ཟླ་བ་བཅུ་མ་རྫོགས་ཀྱི་རིང་ལ་ཡུམ་གྱི་ལྷུམས་སུ་བཞུགས་པར་མཛད་དོ།།
གང་གིས་ཐུགས་བརྩེས་ཉེར་བཟུང་ནས། །ལྟ་བ་ཐམས་ཅད་སྤངས་པའི་ཕྱིར།། དམ་པའི་ཆོས་ནི་སྟོན་མཛད་པའི། །གོ་ཏམ་དེ་ལ་ཕྱག་འཚལ་ལོ། །
སྨྲས་པ། ཇི་སྙེད་ཤེས་བྱ་ཚོགས་གསུམ་རྣམ་དག་གིས། །རབ་ཏུ་གསལ་བར་བྱེད་པ་མཚོན་སླད་དུ། །ནམ་མཁའི་ནོར་བུ་འོད་སྟོང་རབ་བཀྱེ་སྟེ། །གླིང་བཞིའི་མུན་པ་སེལ་བའི་སྣང་བ་འཛིན། ། རིག་པའི་གནས་འདི་སྦྱང་རིན་མེད་ཅེས་དོར། །མཁས་པར་མ་དྲིས་ཐེ་ཚོམ་ཡོངས་མ་བསལ། །བསླབ་པར་འོས་པ་མ་སྦྱངས་སྐྱེས་བུ་འགའ། །བླུན་པོའི་གོ་ས་ཐོབ་འདི་སྐལ་བ་ཕྲ། ། འདི་ནི་དོན་ལ་དཀྲི་ཕྱིར་དམིགས་བུ་སྟེ། །ཐར་ལམ་དམ་པར་བསུ་ཕྱིར་གྲོགས་ཀྱི་མཆོག །མཁས་རྣམས་མགུ་བ་བསྐྱེད་པས་སྐྱེས་ཀྱི་ཕུལ། །མ་དག་རྙོག་མ་བགྲུང་ཕྱིར་ཀེ་ཏ་ཀ །ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །
ག༽ བསྔོག་བྱ་སྔོག་བྱེད་བསྔོགས་སྔོགས་ཤིག ། བཀྱིག་བྱ་འཁྱིགས་བྱེད་བཀྱིགས་ཁྱིགས་ཤིག །དཔག་བྱ་དཔོག་བྱེད་དཔགས་དཔོགས་ཤིག ། བལྡག་བྱ་ལྡག་བྱེད་བལྡགས་ལྡོགས་ཤིག ། བརྣོག་བྱ་རྣོག་བྱེད་བརྣོགས་རྣོགས་ཤིག ། བསིག་བྱ་གསིག་བྱེད་བསིགས་སིགས་ཤིག །
ང༽ བསྐུང་བྱ་སྐུང་བྱེད་བསྐུངས་སྐུངས་ཤིག །བཏུང་བྱ་འཐུང་བྱེད་འཐུངས་ཐུངས་ཤིག ། གདིང་བྱ་འདིང་བྱེད་བཏིངས་ཏིངས་ཤིག ། སྦྱང་བྱ་སྦྱོང་བྱེད་སྦྱངས་སྦྱོངས་ཤིག ། གཏང་བྱ་གཏོང་བྱེད་བཏང་ཐོངས་ཤིག །
བ༽ བཅབ་བྱ་འཆབ་བྱེད་བཅབས་ཆོབས་ཤིག ། གཞིབ་བྱ་འཇིབ་བྱེད་བཞིབས་ཇིབས་ཤིག ། བསྟབ་བྱ་སྟོབ་བྱེད་བསྟབས་སྟོབས་ཤིག ། བཅིབ་བྱ་འཆིབ་བྱེད་བཅིབས་ཆིབས་ཤིག ། གསུབ་བྱ་སུབ་བྱེད་བསུབས་སུབས་ཤིག ། བསྲུབ་བྱ་སྲུབ་བྱེད་བསྲུབས་སྲུབས་ཤིག ། བལྟབ་བྱ་ལྟེབ་བྱེད་བལྟབས་ལྟེབས་ཤིག །
རང་གི་འཛིན་གྲོགས་དང་སློབ་གྲོགས་མི་ཉུང་བ་ཞིག་གིས་ཁོང་ལ་གོང་མ་སྲིད་གཞུང་ལ་ངོ་རྒོལ་དང་ཕུ་བོའི་དགྲ་ཤ་ལེན་དགོས་པའི་འདོད་ཚུལ་བཏོན་ནའང་། ལེ་ཉིན་གྱིས། ངས་ཕུ་ཁོའི་དགྲ་ཤ་རྩོད་ནས་ཨུ་རུ་སུའི་གོང་མ་གསོད་ཐུབ་པ་ཆ་བཞག་ནའང་། དེས་ཨུ་རུ་སུ་རྒྱ་ཆེ་མང་ཚོགས་ཀྱི་ལས་དབང་ལ་ཐག་གཅོད་བྱེད་མི་ཐུབ། དེ་བས་ང་ནི་འབྱོར་མེད་གྲལ་རིམ་གྱི་གསར་བརྗེའི་ལམ་ཕྱོགས་ལ་གོམ་པ་བརྟན་པོར་སྤོས་ནས་ཨུ་རུ་སུ་རྒྱ་ཆེ་མང་ཚོགས་ཀྱི་ལས་དབང་ལ་ཐག་གཅོད་ནུས་པའི་བྱ་སྤྱོད་ལག་བསྟར་བྱེད་རྒྱུ་ཡིན། ཞེས་ཕུག་རྒྱངས་རིང་པོའི་དགོངས་འཆར་གནང་།
གྱེན་ལངས་ཚོགས་པས་དྲག་པོའི་འོས་ལངས་མ་བྱས་གོང་ནས་ཨུ་རུ་སུ་སྲིད་གཞུང་གིས། འོས་ལངས་བཀོད་འདོམས་ཁང་ལ་ཐད་ཀར་ཚུར་རྒོལ་དྲག་པོ་བྱས་ཀྱང་། ལེ་ཉིན་གྱིས་བཀོད་འདོམས་འོག་སྔ་ས་ནས་གྲ་སྒྲིག་ཡོད་པའི་གྱེན་ལང་གསར་བརྗེ་དམག་མི་ཁྲི་ཉི་ཤུ་ལྷག་གིས་དཔའ་ངར་ཞུམ་མེད་ཀྱིས་ཕར་རྒོལ་དྲག་པོ་བྱས་པས་གཞུང་དམག་འབོར་ཆེར་བསད། ལྷག་མ་རྣམས་རྒྱལ་ས་རྙིང་པ་ལ་ཕྱིར་འཐེན་བྱེད་དགོས་པ་བཟོས།